আসাদ বাহিনীর প্রতিশোধের আগুনে জ্বলছে সিরিয়া! এখন কী অবস্থা?

ওয়েব ডেস্ক: ফের উত্তপ্ত সিরিয়া (Syria)। গত বছরের ডিসেম্বরে প্রেসিডেন্ট বাশার আল-আসাদের (Bashar-Al Asad) সরকার পতনের পর সেখানে অন্তর্বর্তী সরকার (Interim Government) গঠিত হলেও শান্তি ফেরেনি। বিদ্রোহী গোষ্ঠী হায়াত তাহরির আল-শাম ও তাদের সহযোগী জইশ আল-ইজ্জার যৌথবাহিনী রাজধানী দামাস্কাস দখল করে আসাদ সরকারকে উৎখাত করেছিল। কিন্তু সেই পতনের প্রতিশোধ নিতে এবার আসাদ-সমর্থকেরা দেশের বিভিন্ন অঞ্চলে ভয়াবহ হামলা (Civil War) চালাচ্ছেন।

গত দু’দিন ধরে সিরিয়ায় প্রাণ হারিয়েছেন ১,০০০-এর বেশি মানুষ। ব্রিটেনে অবস্থিত সিরিয়ার মানবাধিকার পর্যবেক্ষণ সংস্থা জানিয়েছে, শুধুমাত্র বৃহস্পতিবার থেকেই ৭৪৫ জন সাধারণ নাগরিকের মৃত্যু হয়েছে। এদের মধ্যে বেশিরভাগকেই খুব কাছ থেকে খুন করা হয়েছে। এর থেকেই এই অশান্তিকে আসাদ বাহিনীর ‘প্রতিশোধ’ হিসেবে চিহ্নিত করা হচ্ছে। পাশাপাশি অন্তর্বর্তী সরকারের ১২৫ জন নিরাপত্তা ও সরকারি কর্মকর্তাও প্রাণ হারিয়েছেন। অন্যদিকে, সরকার পক্ষের পাল্টা হামলায় অন্তত ১৪৮ জন আসাদ সমর্থক নিহত হয়েছেন।

আরও পড়ুন: কানাডার উপর ফের শুল্ক-কোপ, ট্রাম্পের নতুন কোনও চাল?

তাই দেশজুড়ে সহিংসতার কারণে সাধারণ মানুষের জীবনযাত্রা বিপর্যস্ত হয়ে পড়েছে। লাটাকিয়া প্রদেশের একটি বড় অংশ বিদ্যুৎবিহীন অবস্থায় রয়েছে, পানীয় জলের সংকটও তীব্র। স্থানীয় বাসিন্দারা বাড়ি থেকে বেরোতে ভয় পাচ্ছেন। রাস্তাঘাটে নির্দ্বিধায় ঘুরে বেড়াচ্ছে বন্দুকধারীরা। তারা পরিচয়পত্র যাচাই করে নির্বিচারে হত্যাকাণ্ড চালাচ্ছে। বহু এলাকায় মৃতদেহের স্তূপ পড়ে থাকার খবর পাওয়া গেছে। এদিকে অশান্ত সিরিয়ায় ভারতীয়রা এখন কী অবস্থায় রয়েছে, তা এখনও জানা যায়নি।

ইতিমধ্যে সিরিয়ার পরিস্থিতি নিয়ে উদ্বেগ প্রকাশ করেছে ফ্রান্স। এদিকে আবার এই যুদ্ধে রাশিয়ার জড়িয়ে পড়ার একটা ক্ষীণ সম্ভাবনাও তৈরি হয়েছে। তবে রাশিয়া ফের যদি সিরিয়ায় হস্তক্ষেপ করে, তাহলে সেক্ষেত্রে আমেরিকার ভূমিকা কী হবে, তা নিয়েও একটা শঙ্কা থেকেই যাচ্ছে।